**INDOKOLÁS**

**Szolnok Megyei Jogú Város Önkormányzata Szervezeti és Működési Szabályzatáról szóló 7/2014.(II.28.) önkormányzati rendelet és ahhoz kapcsolódó egyes önkormányzati rendeletek módosításáról szóló rendelethez**

**Általános indokolás**

A rendelet Szolnok Megyei Jogú Város Önkormányzata Szervezeti és Működési Szabályzatáról szóló 7/2014. (II.28.) önkormányzati rendeletet (a továbbiakban: SZMSZ) módosítja a választható alpolgármesterek létszámának 2-ről 3-ra emelésével, a szociális rászorultság alapján a lakbérhez biztosított kedvezményre való jogosultság megállapításának polgármesteri hatáskörbe telepítésével és az önként vállalt önkormányzati feladatok kiegészítésével a Közgyűlés 2019. decemberi ülésén meghozott döntésének megfelelően, mely szerint Szolnok Megyei Jogú Város Önkormányzata együttműködik a Jász-Nagykun-Szolnok Megyei Hetényi Géza Kórház-Rendelőintézettel vérvételi helyek kialakításában és működtetésében.

A rendelet módosítja továbbá az SZMSZ-t annak érdekében, hogy a képviselőcsoport által – ülésenként legfeljebb egy fő – meghívásra kijelölt személy részt vehessen a Közgyűlés zárt ülésén is.

Jelen rendelet és az európai uniós jogból eredő kötelezettségek összhangban vannak, az Európai Unió alapját képező szerződések vagy uniós jogi aktus rendelkezései előzetes bejelentést vagy egyéb véleményezést a jogszabály megalkotása kapcsán nem írnak elő.

**Részletes indokolás**

**az 1. §-hoz**

A rendelkezés az SZMSZ-t módosítja annak érdekében, hogy a képviselőcsoport által – ülésenként legfeljebb egy fő – meghívásra kijelölt személy részt vehessen a Közgyűlés zárt ülésén is.

**a 2. §-hoz**

A rendelkezés a választható alpolgármesterek létszámát 2-ről 3-ra emeli.

**a 3., 5. és 6. §-hoz**

A módosításokkal a Közgyűlés a szociális rászorultság alapján a lakbérhez biztosított kedvezményre való jogosultság megállapításának jogkörét az Egészségügyi és Szociális Bizottság hatásköréből polgármesteri hatáskörbe telepíti.

**a 4. §-hoz**

Az önként vállalt önkormányzati feladatok kiegészítése történik a Közgyűlés 2019. decemberi ülésén meghozott döntésének megfelelően, mely szerint Szolnok Megyei Jogú Város Önkormányzata együttműködik a Jász-Nagykun-Szolnok Megyei Hetényi Géza Kórház-Rendelőintézettel vérvételi helyek kialakításában és működtetésében.

**a 7. §-hoz**

Hatályba léptető és deregulációs rendelkezést tartalmaz.